| **Ivanas Kramskojusrus. *Иван Николаевич Крамской*** |
| --- |
|  |
| Ivanas Kramskojus (autorius Ilja Repinas, 1882) |
| Gimė | 1837 m. birželio 8 d.Ostrogožskas, Voronežo gubernija, Rusijos imperija |
| Mirė | 1887 m. balandžio 5 d. (49 metai)Sankt Peterburgas, Rusijos imperija |
|  |
| Veikla | rusų tapytojas, portretistas, menotyrininkas |
|  |
| Alma mater | Peterburgo imperatoriškoji dailės akademija |

**Ivanas Nikolajevičius Kramskojus** (rus. *Иван Николаевич Крамской*, 1837 m. birželio 8 d. – 1887 m. balandžio 5 d.) – rusų tapytojas, portretistas, menotyrininkas. Nuo 1857 iki 1863 m. studijavo Peterburgo meno akademijoje. Buvo Kilnojamųjų dailės parodų draugijos lyderis (1860–1880 m).

Biografija
----------

*Ivanas Kramskojus*, autoportretas
Ivanas Kramskojus gimė 1837 m. birželio 8 d. Ostrogožsko mieste, Voronežo gubernijoje, raštininko šeimoje. Baigęs Ostrogožsko gimnaziją Kramskojus taip pat dirbo raštininku Ostrogožsko dūmoje kaip ir jo tėvas. Nuo 1853 m. jis pradėjo retušuoti fotografijas. Šio meno jį išmokė kraštietis dailininkas fotografas Michailas Tulinovas. Vėliau Kramskojus dirbo pas Charkovo fotografą Jakobą Danilevskį.

1856 m. Ivanas Kramskojus persikėlė gyventi į Sankt Peterburgą, kur dirbo fotografijų retušuotoju tuo metu žinomo fotografo Aleksandrovskio ateljė.

1857 m. Kramskojus įstojo į Sankt Peterburgo imperatoriškąją dailės akademiją. Mokėsi istorinio žanro tapytojo, akademiko Aleksejaus Markovo vadovaujamoje klasėje.
1863 m. Dailės akademija jam paskyrė mažąjį aukso medalį už paveikslą „Mozė išgauna vandenį iš uolos". 1863 m. lapkričio 9 d. Ivanas Kramskojus iniciavo Dailės akademijos keturiolikos studentų maištą. Keturiolika studentų atsisakė dalyvauti konkurse dėl didžiojo aukso medalio. Konkursas buvo skirtas Dailės akademijos 100-osioms gyvavimo metinėms. Išėję iš akademijos studentai įkūrė dailininkų artelę, kuriai vadovavo Ivanas Kramskojus.

Nuo 1865 m. Kramskojus kartu su tapytojais Nikolajum Košeliovu ir Bogdanu Venigu tapė Maskvos Kristaus Išganytojo cerkvės (rus. „Хра́м Христа́ Спаси́теля" arba „Храм Рождества Христова") kupolo paveikslą.

1863–1868 m. Ivanas Kramskojus dėstė tapybą dailės mokykloje Sankt Peterburge. 1869 m. Kramskojui suteiktas akademiko vardas.

1870 m. buvo įkurta „Peredvižnikų" draugija, kurios vienas organizatorių ir ideologų buvo Ivanas Kramskojus.

Kūryba
------

Ivanas Kramskojus nutapė nemažai rusų rašytojų, menininkų, visuomenės veikėjų portretų (pvz.Levo Tolstojaus (1873 m.), Ivano Šiškino (1873 m.), Pavelo Tretjakovo (1876 m.). Beveik visi Kramskojaus nutapyti portretai saugomi Tretjakovo galerijoje.

Vienas žinomiausių Kramskojaus paveikslų – „Kristus dykumoje" (1872 m.). Humanistinės ideologijos įtaka pastebima Kramskojaus nutapytuose portretuose ir teminiuose paveiksluose – „N.A.Nekrasovas „Paskutinių dainų" periode" (1877–1878 m.), „Nežinomoji" (1883 m.), „Nepakeliamas sielvartas" (1884 m.).

Paskutiniais gyvenimo metais Ivanas Kramskojus sirgo širdies aneurizma. Ivanas Kramskojus mirė nuo aortos aneurizmos 1887 m. balandžio 5 d. tapydamas daktaro Rauchfuso portretą. Pozavęs jam daktaras bandė suteikti pagalbą, tačiau buvo per vėlu. Ivanas Kramskojus buvo palaidotas vakarinėje Sankt Peterburgo dalyje esančiose pravoslavų kapinėse. 1939 m. urna buvo perkelta į Aleksandro Neviškio laurą, įrengiant naują paminklą.

* Kristus dykumoje (1872)Kristus dykumoje (1872)
* Undinės (1871)Undinės (1871)
* Nežinomoji (1883)Nežinomoji (1883)
* Nepakeliamas sielvartas (1884)Nepakeliamas sielvartas (1884)
* Senbuvis (1872)Senbuvis (1872)
* Levas Tolstojus (1873)Levas Tolstojus (1873)
* Ivanas Šiškinas (1896)Ivanas Šiškinas (1896)
* Pavelas Tretjakovas (1876)Pavelas Tretjakovas (1876)

Nuorodos
--------

1. ↑  Шипова Т. Н. Фотографы Москвы – на память будущему. 1839–1930: Альбом-справочник. М.: Изд-во объединения „Мосгорархив"; АО „Московские учебники", 2001.
2. ↑  Лейкинд О.Л. Северюхин Д.Я. Артель художников. Историко-культурный интернет-портал „Энциклопедия Санкт-Петербурга". Международный благотворительный фонд им. Д.С. Лихачев.
3. ↑  Экштут С. А. Шайка передвижников. История одного творческого союза. – М.: „Дрофа", 2008. – 320 с. – 3000 экз. – ISBN 978-5-358-01904-1.
4. ↑  Алексеев-Алюрви Ю. В. Технология живописи в куполе Храма Христа Спасителя в Москве. [neveikianti nuoroda]
5. ↑  Михаил Нестеров вспоминает об основателе ТПХВ, художнике Иване Крамском. Archyvuota kopija 2020-02-24 iš Wayback Machine projekto.
6. ↑  Могила на плане кладбища (№ 58)// Отдел IV// Весь Петербург на 1914 год, адресная и справочная книга г. С.-Петербурга/ Ред. А. П. Шашковский. – СПб.: Товарищество А. С. Суворина – „Новое время", 1914. – ISBN 5-94030-052-9.

Literatūra
----------

* В. И. Порудоминский. „Крамской".
* Собко Н. Иллюстрированный каталог картин, рисунков и гравюр покойного И. Н. Крамского (1837–1887). СПб. 1887.
* Тр-в. С. И. Н. Крамской в его взглядах на искусство // Исторический вестник, 1888. – Т. 33. – № 7. – С. 129–140.
* Давыдова А. С. Крамской. – М.: Искусство, 1962. – 72, [40] с.
* Долгополов И. В. Мастера и шедевры: В 3-х томах. – М.: Изобразительное искусство, 1987. – Т. 2.
* Яковлева Н. А. Иван Николаевич Крамской. 1837–1887. – Л.: Художник РСФСР, 1990. – 112 с. – ISBN 5-7370-0042-7.